নিউজ বিএনএ ডটকম, টেকনাফ, ৮ জুলাই : সাংসদ আবদুর রহমান বদির (কক্সবাজার-৪, উখিয়া-টেকনাফ) বিরুদ্ধে সু-পরিকল্পিত ষড়যন্ত্র ও অপপ্রচারমূলক মিথ্যাচারের প্রতিবাদে গ্রীণগার্ডেনের হলরুমে বাংলাদেশ আওয়ামীলীগ টেকনাফ উপজেলা শাখা এক সাংবাদিক সম্মেলনের আয়োজন করে। বৃহস্পতিবারের এ সাংবাদিক সম্মেলনে লিখিত বক্তব্য পেশ করেন সভাপতি জাফর আলম চৌধুরী।    বক্তব্যে উল্লেখ করেন,৩ জুলাই টেকনাফের বাহারছড়া এলাকায় স্থানীয় আওয়ামীলীগ নেতৃবৃন্দ একটি জায়গায় কার্যালয় নির্মাণ কাজ  শুরু করে। এ সময় শামলাপুর উচ্চ বিদ্যালয়ের প্রধান শিক্ষক আওয়ামীলীগ বিরোধী একটি চক্রের পরিকল্পনার ছক মোতাবেক অপ্রত্যাশিত ভাবে নির্মাণ কাজে বাধা দিলে একপর্যায়ে নির্মাণ শ্রমিকদের হাতে উক্ত শিক্ষক লাঞ্চিত হয়।    তাদের উপর ক্ষীপ্ত হয়ে মাস্টার এম এ মঞ্জুর মাইক যোগে দলীয় সংসদ সদস্য আবদুর রহমান বদি ও তার নেতা কর্মীদের বিরুদ্ধে অশালীন উস্কানীমুলক প্রচারণা চালায়। এমনকি আওয়ামীলীগ সভানেত্রী দেশরত্ন ও সরকার প্রধান শেখ হাসিনার বিরুদ্ধে অকথ্য ভাষায় গালাগাল করে।    মাইকযোগে ওই অপপ্রচারের বিরুদ্ধে স্থানীয়  জনৈক আওয়ামীলীগ নেতা থানায় একটি অভিযোগ করে। এর পরিপ্রেক্ষিতে স্থানীয় পুলিশ ফাঁড়ির ইনচার্জ এস আই বিল্লাল হোসেন মাস্টার এম এ মঞ্জুরকে জিজ্ঞাসাবাদের জন্য টেকনাফ থানায় নিয়ে আসার পথে উভয়ে স্থানীয় গ্রীণ গার্ডেন রেস্টুরেন্টে দুপুরের খাবার শেষে বাহির হওয়ার সময় স্থানীয় এমপি আবদুর রহমান বদির সামনে পড়লে বাহারছড়ায় সৃষ্ট ঘটনার বিষয়ে জানতে চায়।    এ সময় উক্ত শিক্ষক সাবেক এমপি বিএনপি নেতা শাহজাহান চৌধুরী বাহুবল দেখিয়ে উশৃঙ্খলভাবে কথা বলে। উপস্থিত আওয়ামী নেতা কর্মীরা তার উপর ক্ষীপ্ত হয়ে হামলা করার জন্য তেড়ে আসে।    এ সময় সাংসদ নিজেই এগিয়ে এসে উত্তেজিত নেতাকর্মীদের রোষাণল থেকে মাস্টারকে রক্ষা করে।    নিউজ বিএনএ ডটকমের প্রতিনিধির এক প্রশ্নের জবাবে এইচ এম ইউনুচ বাঙ্গালী বলেন, মাষ্টার মঞ্জুর মহাজোটের অংশ। এরশাদের নেতৃত্বাধীন জাতীয় পার্টির কোন নেতা বলে উপজেলা আওয়ামীলীগ জানে না।    এ সময় উপজেলা আওয়ামীলীগের সহ-সাধারণ সম্পাদক উপজেলা ভাইস চেয়ারম্যান এইচ এম ইউনুছ বাঙ্গালী, সাংগঠনিক সম্পাদক জহির হোসেন এম.এ, হাজী মোহাম্মদ হাফেজ উল্লাহ, সহ-সাধারণ সম্পাদক মোহাম্মদ কায়সার উদ্দিন, নজরুল ইসলাম খোকন ও  হারুনর রশিদ উপস্থিত ছিলেন।    প্রতিবেদন : নজির আহমেদ সীমান্ত, সম্পাদনায় : পুলক সরকার।